b'\n_START_ARTICLE_\nB\xc3\xa5ndet v\xc3\xa5rtannspinner\n_START_SECTION_\nUtseende\n_START_PARAGRAPH_\nEn middelsstor (vingespenn 39 \xe2\x80\x93 49 mm) spinner med tynt skjellkledte, noe gjennomsiktige vinger. Hodet er ganske lite, antennene er nesten s\xc3\xa5 lange som halve forvingen, fj\xc3\xa6rformede hos hannen og tr\xc3\xa5dformede hos hunnen. Kroppen er sylindrisk. Brystet er kledt med lange, oppst\xc3\xa5ende h\xc3\xa5r og har vanligvis er trekantet, m\xc3\xb8rkere flekk i midten, men det finnes ogs\xc3\xa5 en fargevariant der brystet er m\xc3\xb8rkebrunt med to lyse skr\xc3\xa5striper, som hos vanlig v\xc3\xa5rtannspinner. Bakkroppen er sylindrisk og tett kledt med ganske korte, brunlige h\xc3\xa5r. Forvingen er lyst gr\xc3\xa5brun, sjeldnere m\xc3\xb8rkt gr\xc3\xa5aktig. Den har to, oftest noe utydelige, lyse tverrb\xc3\xa5nd. Vingenes ytterkant har ganske lange h\xc3\xa5rfrynser som er vekselvis lyse og m\xc3\xb8rke, de skaper dermed inntrykk av at kanten er tannete selv om den egentlig er noks\xc3\xa5 jevn. Omtrent midt p\xc3\xa5 forvingens bakkant er det en bred "tann" av bakoverrettede skjell som er m\xc3\xb8rkere enn resten av vingen. Bakvingen er samme farge som forvingen, med ett lyst tverrb\xc3\xa5nd. Larven er naken og uten kroppsutvekster, gulgr\xc3\xb8nn p\xc3\xa5 oversiden og bl\xc3\xa5lig gr\xc3\xb8nn p\xc3\xa5 undersiden.\n_START_SECTION_\nLevevis\n_START_PARAGRAPH_\nB\xc3\xa5ndet v\xc3\xa5rtannspinner finnes i fuktige bj\xc3\xb8rkeskoger, og larvene lever p\xc3\xa5 bj\xc3\xb8rk (Betula spp.). De voksne sommerfuglene flyr ganske tidlig p\xc3\xa5 v\xc3\xa5ren, ofte f\xc3\xb8r sn\xc3\xb8en er helt borte. I S\xc3\xb8r-Skandinavia er flygetiden fra midten av april til begynnelsen av mai, i Nord-Sverige kan den vare til juni. De flyr om natten p\xc3\xa5 netter der temperaturen er noe over 0\xc2\xb0 C, og hannene, men ikke hunnene, kommer gjerne til lys. De voksne tar ikke n\xc3\xa6ring til seg og lever trolig ganske kort tid. Etter parringen legger hunnen 100 \xe2\x80\x93 140 egg enkeltvis eller i sm\xc3\xa5 grupper p\xc3\xa5 bj\xc3\xb8rkekvister oppe i trekronene. Larvene klekkes n\xc3\xa5r l\xc3\xb8vet springer ut, gjerne 2 \xe2\x80\x93 3 uker etterp\xc3\xa5. Man har bare funnet larver av denne arten noen f\xc3\xa5 ganger og de holder sannsynligvis til h\xc3\xb8yt oppe i trekronene. Larven er sannsynligvis utvokst rundt m\xc3\xa5nedsskiftet juni \xe2\x80\x93 juli, den kryper da ned p\xc3\xa5 bakken, spinner seg inn i en kokong og forvandler seg til en puppe, som overvintrer.\n_START_SECTION_\nUtbredelse\n_START_PARAGRAPH_\nB\xc3\xa5ndet v\xc3\xa5rtannspinner er en nordlig art som finnes i Mellom- og Nord-Europa fra Tsjekkia og nordover. \xc3\x98stover finnes den gjennom Russland til \xc3\x98st-Sibir, det nordlige Kina og Japan. I Norge er den bare funnet i S\xc3\xb8r-Norge nord til Sogn og Fjordane, men den forekommer langt nord for Polarsirkelen i Sverige og Finland og det er vel ikke usannsynlig at den ogs\xc3\xa5 skulle finnes i Nord-Norge.'